***09 март 2021 г.***

**„Одобрени са окончателните специализирани слоеве „Физически блокове“ и „Площи, допустими за подпомагане” за Кампания 2020 и окончателен слой „Постоянно затревени площи“ за 2021 г.**

Със заповед на министъра на земеделието, храните и горите №РД 09-155 от 23.02.2021  г. са одобрени окончателните специализирани слоеве „Физически блокове“ и „Площи, допустими за подпомагане” (ПДП) за Кампания 2020. Заповедта е публикувана в Държавен вестник, брой 20 от 09 март 2021 г., в изпълнение чл. 33a, ал. 2 от Закона за подпомагане на земеделските производители.

В тази връзка земеделските стопани, подали възражения по образец в периода 17 декември 2020 г – 08 януари 2021 г. срещу проекта на специализирания слой „Площи, допустими за подпомагане” и/или границите и начина на трайно ползване на физически блокове за кампания 2020, могат да се информират за резултатите от тяхното разглеждане чрез Система за електронни услуги (СЕУ) на Държавен фонд „Земеделие“ – Разплащателна агенция (<https://seu.dfz.bg/>).

На база данните от окончателните слоеве „Физически блокове“ и „Площи, допустими за подпомагане” за кампания 2020, след извършване на задължителните кръстосани проверки на подадените през 2020 заявления за подпомагане, предстои да се извърши окончателна оторизация и плащания на площ за миналогодишната кампания.

Разплащателната агенция, при необходимост, ще извърши корекции в направените до момента плащания по схемите и мерките за подпомагане на площ. Допълнителни субсидии ще бъдат изплатени на земеделските стопани, на които първоначално е изплатена по-малка сума, а на стопаните, при които се установи, че е изплатена по-голяма сума ще се предприемат стъпки за нейното възстановяване.

Със Заповед №РД 09-190 от 01.03.2021 г. на министъра на земеделието, храните и горите е одобрен и слоя „Постоянно затревени площи” (ПЗП), за 2021 г.

Одобреният слой ПЗП е изготвен след разглеждане и обработка на всички постъпили в срока 01.09.2020 г - 31.01.2021 г. искания от физически или юридически лица и общини за изключване/включване на конкретни имоти от/в слоя и издаване на индивидуални заповеди за одобрение или отказ на исканията.

Данните са предоставени на Разплащателната агенция за зареждане в ИСАК за обезпечаване на приема на заявления за подпомагане през 2021 година и са публикувани в цифров вид на сайта на МЗХГ.

Заповедите подлежат на оспорване по реда на Административнопроцесуалния кодекс пред съответния административен съд в 14 - дневен срок, до 23.03.2021 г. включително.